U ime Allaha Milostivog, Samilosnog.

**Šta je to Plemeniti Kur'an?**

Časni Kur'an je Allahova riječ, govor Gospodara svjetova i njihovog Stvoritelja Koji ga je objavio pečatu vjerovjesnika i poslanika, Muhammedu, sallallahu 'alejhi ve sellem, kako bi pokazao čovječanstvu svrhu njihovog stvaranja, da ih dovede do onoga što će im donijeti sreću na ovom i na onom svijetu, te da ih oslobodi od vječne nesreće nakon smrti. To je posljednja božanska knjiga koja je objavljena, koja potvrđuje sve prijašnje knjige i dokida njihove zakone.

Časni Kur'an je vječno nadnaravno djelo i dokaz je vjerovjesništva Allahovog poslanika Muhammeda, sallallahu 'alejhi ve sellem. Allah je dao izazov ljudima i džinima da načine nešto slično Kur'anu, pa makar jednu njegovu suru, ali oni to nisu u stanju učiniti.

Otkako je objavljen proteklo je više od 1400 godina, a on nije iskrivljen niti izmijenjen i ostat će takav, sačuvan na arapskome jeziku na kojem je i objavljen, jer je Svemogući Allah osigurao njegovo očuvanje do Sudnjega dana.

Časni Kur'an je glavni izvor islama i ustav koji regulira ljudski život i upravlja njime u svakom vremenu i na svakom mjestu, te poziva na obožavanje samo jednog Boga, Stvoritelja. On ukazuje na ono što čovjeku treba kako bi upoznao svoga Gospodara i njegovu vjeru. Podučava ga tome kako je počelo stvaranje svemira, govori mu o fazama stvaranja ljudi, o prošlosti i budućnosti, prenosi kazivanja o prijašnjim poslanicima, o tome kako im je Allah pomogao i kako je uništio njihove neprijatelje. On sadrži temelje i principe na kojima počivaju ibadeti i društveni odnosi, poziva u lijepo ponašanje, te upozorava na sve ono što se tretira kao loše ophođenje. Govori nam o završnici na budućem svijetu, o Džennetu koji će biti dom vjernika i o Džehennemu koji je boravište za nepravednike i nevjernike.

Zbog važnosti ove veličanstvene knjige koju je Allah dao na arapskom jeziku i naredio da je prenesemo čovječanstvu, drago nam je - uvaženi čitaoče - da vam pružimo prijevod njegovih značenja na vašem jeziku, kako bismo olakšali njegovo razumijevanje i dostavili ta značenja ljudima. Tim koji je radio na ovom prijevodu uložio je sve moguće napore kako bi što bolje razumio kur'anska značenja i preveo ih, ali bez obzira koliko prijevod bio tačan, on ipak neće prenijeti veličanstvena značenja u nadnaravnome tekstu časnog Kur'ana koji nadilazi svaki ljudski rad. A onome ko želi da se detaljnije upozna sa značenjima Časnog Kur'ana, preporučujemo da nauči arapski jezik na kojem je on i objavljen.

Mir neka je na sve poslanike i neka je hvala Allahu, Gospodaru svih svjetova.

Enciklopedija Kur'ana Časnog

www.quranenc.com

Zadovoljstvo nam je primiti Vaše prijedloge i komentare za bolji i kvalitetniji prijevod putem prozora za bilješke ispred svakog ajeta na web stranici Enciklopedije Časnog Kur'ana (www.quranenc.com), a ako želite uspostaviti kontakt s nama, možete nam poslati e-poštu: info@quranenc.com

[U ime Allaha Milostivog, Samilosnog.](#_gjdgxs)

[Šta je to Plemeniti Kur'an?](#_30j0zll)